**Rahandusministeerium**

[info@fin.ee](mailto:info@fin.ee)

Edastatud elektrooniliselt

02.09.2024

**Selgitustaotlus**

Rahandusministeeriumi põhiülesandeks on muu hulgas hasartmängude korraldamise valdkonna poliitika väljatöötamine ja õigusaktide eelnõude ettevalmistamine (rahandusminiseeriumi põhimääruse § 301 p 13). Ka kehtiv hasartmänguseadus ([RT I 2008, 47, 261](https://www.riigiteataja.ee/akt/13060644)) on välja töötatud rahandusministeeriumi poolt.

Arvestades eelnevat, palun selgitada eelkõige hasartmänguseaduse (HasMS) § 2 lg 1 p 1, lg 2, § 47 lg 1 ja relevantse õiguspraktika kontekstis järgmist.

1. Vastavalt HasMS § 2 lg 5 p-le 4 ei kohaldata käesoleva seaduse nõudeid kaubanduslikule loteriile, mille väärtus on kuni 10 000 eurot. Kuidas arvestatakse kuni 10 000 eurost piiri loterii kestvuse või mahu mõistes? Ehk näiteks kui ettevõte korraldab kaubandusliku loterii, mille kestvus on 2 nädalat ja võit ei ole üle 10 000 euro ning samal perioodil ettevõte muid loteriisid ei korralda, siis kas nimetatud loteriile ei kohaldu HasMS sätted?
2. Kas tegemist on panusega HasMS § 2 lg 1 p 1 ja lg 2 mõttes, kui tasulise teenuse perioodilise maksega kaasneb tasuta õigus osaleda kingituste jagamisel või loosimisel? Seda õigust osaleda kingituste jagamisel või loosimisel ei ole võimalik eraldi raha eest omandada.
3. Kas mingi mängu kvalifitseerimine hasartmänguna HasMS mõttes sõltub sellest, kas mängimisel kaasneb mängijale finantsrisk (mis tahes rahaline kaotus)?
4. Kas HasMS § 2 lg 1 p 1 ja lg 2, § 47 lg 1 mõttes on tegu panusega, kui isik (mängija) omandab n-ö panuse väärtuse ulatuses teenust?
5. Kas panus peab osaliselt või täies ulatuses laekuma mängu korraldajale, et lugeda mäng muude eelduste täidetusel hasartmänguks HasMS mõttes?
6. Kas mingi mängu kvalifitseerimine kaubandusliku loteriina HasMS § 47 lg 1 järgi sõltub sellest, kas isik (mängija) oli kauba või teenuse omandamisel teadlik, et ühes kauba või teenuse omandamisega omandab ta ka kaubanduslikus loteriis osalemise õiguse?

Vastus palun edastada allakirjutanu e-posti aadressile [ronald@syndicate.legal](mailto:ronald@syndicate.legal).

Lugupidamisega

/allkirjastatud digitaalselt/

Ronald Riistan

vandeadvokaat